
REFERAT

privind aprobarea Studiului de Fezabilitate actualizat pentru obiectivul de investiţie
,,Lărgire la 4 benzi Calea Martirilor”
Direcţia Tehnică prin Biroul Drumuri şi Poduri are cuprins în programul de investiţii pe anul 2015 obiectivul de investiţii ,,Lărgire la 4 benzi Calea Martirilor”.
Calea Martirilor tronsonul cuprins între intersecţia cu strada Mareşal C-tin Averescu şi limita administrativă a municipiului Timişoara propus pentru amenajare se află în zona de sud a municipiului Timişoara, reprezintă artera de legătură a municipiului Timişoara cu DJ 595, Timişoara-Giroc, fiind una din arterele de intrare în oraş.
Având în vedere urbanizarea intensă şi dezvoltarea zonelor de locuinţe pe teritoriul cuprins între Timişoara şi Giroc volumul traficului de autovehicule între aceste două localităţi a crescut în mod considerabil, astfel că în anumite perioade ale zilei capacitatea de circulaţie a drumului este depăşită, traficul desfăşurându-se anevoios, ca urmare este necesară modernizarea şi extinderea drumului la 4 benzi.
Starea de degradare actuală şi planeitatea îmbrăcăminții bituminoase actuale impun şi pe lăţimea existentă de parte carosabilă lucrări de reabilitare a structurilor rutiere respective, cu adaptarea capacităţii portante la solicitările traficului rutier actual şi de perspectivă.
Amenajarea acestui drum are o importanţă deosebită pentru locuitorii municipiului Timișoara din punct de vedere economic şi social.
Având în vedere cele menţionate, este necesară şi oportună, realizarea investiţiei propuse, acest fapt conducând la îmbunătăţirea accesului rutier şi pietonal în zonă.

Sursa de finanţare: Bugetul local capitolul Cap 84.02.03.03. Străzi, Cap. C Studii şi proiecte.

Studiul de Fezabilitate pentru obiectivul de investiție ,,Lărgire la 4 benzi Calea Martirilor”, realizat de SC ROUTECONSULT SRL conform contractului de prestări servicii nr. 269/ 18.12.2013 a fost predat Primăriei Municipiului Timișoara.
Durata de realizare pentru execuţia lucrărilor proiectate este estimată la 24 luni.


Prin HCL nr. 488/10.10.2014 a fost aprobată documentaţia tehnico-economică aferentă acestui obiectiv, cu o valoare totală a investiţiei, conform devizului general, de 16.307,157 mii lei (inclusiv TVA), respectiv 3.614,656 mii Euro (1 euro = 4,5114  lei la data de 17.03.2014).
Conform adresei din partea proiectantului, nr. RE2015-000520/20.03.2015, la elaborarea devizului general au apărut unele erori matematice în ceea ce privește cota de TVA. De aseemenea datorită finalizării studiului de soluție aferent Reglementării instalațiilor electrice în raport cu obiectivul de investiție, elaborat de SC Enel Distribuție Banat SA, s-a stabilit valoarea lucrărilor de execuție aferente instalațiilor electrice, valoare ce trebuie cuprinsă în structura devizului general. Astfel, valoarea investiţiei a crescut la 17.752,360 mii lei (inclusiv TVA) reprezentând 3.934,998 mii euro.     

În vederea lansării procedurii de atribuire a contractului de achiziţie publică pentru execuţia de lucrări, în conformitate cu HG 28/2008, anexa.4, art.5, este necesară actualizarea Devizului general întocmit la faza de proiectare - Studiul de Fezabilitate. 

Având în vedere cele prezentate propunem aprobarea Studiului de fezabilitate actualizat şi realizarea investiţiei ,,Lărgire la 4 benzi Calea Martirilor”.             
La data emiterii prezentei hotărâri se revocă Hotărârea Consiliului Local al Municipiului Timişoara nr.488 din 10.10.2014. 

